Ouers stukkend ná baba skielik sterf: ‘Ons het nie antwoorde nie’Buks, Miquette en klein Rudolf. (Foto: Facebook) “Geen geld kan my kind terugbring nie. Nie ŉ miljoen rand kan ŉ verskil maak nie. Ons wil net mense se gebede hê.” Só sê Buks Kotzé, die pa van ŉ eenjarige seuntjie vir wie hy nou ŉ begrafnis moet reël nadat sy kind onverwags siek geword het en oorlede is. Kotzé vertel aan Maroela Media klein Rudolf Kotzé, wat verlede week sy eerste verjaardag gevier het, het Sondag in ŉ hospitaal op Klerksdorp gesterf, minder as ŉ dag ná hy met breinvliesontsteking gediagnoseer is. Hy was dié betrokke dag in Dundee om sy dogtertjie uit ŉ vorige verhouding by haar ma af te laai, verduidelik Kotzé. Rudolf was saam met sy ma by haar ouers op Klerksdorp. “Rudolf het nie daarvan gehou om lank in ŉ motorstoeltjie te sit nie, dus het hulle nie die ver ent saam met my Natal toe aangepak nie.” Rudolf Kotzé. (Foto: Verskaf) Miquette van der Walt, Rudolf se ma, vertel die babaseuntjie het die hele naweek nie siek gelyk nie, afgesien van ŉ paar doeke omdat hy tande gesny het. “Ons het Saterdag by my sussie gebraai en vir die kinders ŉ kombers op die grasperk oopgesprei. Hy het nog daar rondgerol en ooglopend niks makeer nie.” Van der Walt sê dit was Sondag omstreeks 01:00, toe Rudolf gehuil het vir ŉ bottel, dat sy agtergekom het iets is nie pluis nie. “Die een kant van sy gesig was opgeswel, sy oog was potblou en daar was swart kolletjies wat oor sy gesiggie uitgeslaan het. Ek het my pa gaan wakker maak en ons het met Rudolf na die naaste hospitaal gejaag.” Sy vertel met hul aankoms by die hospitaal was Rudolf se lyfie oortrek van die blou kolle. “Hy was binne twee uur heeltemal potblou. Die dokters het ure lank gespook om hom te diagnoseer en toe ons uiteindelik hoor hulle vermoed dit is breinvliesontsteking, was dit reeds te laat om hom te stabiliseer. Sy liggaam was in skok.” Slegs 13 uur ná sy aankoms by die hospitaal het Rudolf die stryd gewonne gegee. “Tot sy ou lippies was potblou,” sê Van der Walt hartseer. Volgens Van der Walt het die ervare dokter wat die diagnose gemaak het, nog net drie soortgelyke gevalle as Rudolf sŉ gesien. “Die dokter sê vir ons dit is ŉ supervirus. As ŉ kind hom kry, is dit drie tot ses uur voor die kind doodgaan. Rudolf het hard baklei.” “Ons wil net mense se gebede hê. Dit gaan baie swaar by ons,” voeg Kotzé by. “Ek het ŉ ruk gelede my ses maande oue dogtertjie ook aan die dood afgestaan, so hierdie ding tref my baie hard. Vir die mense wat ons reeds finansieel bygestaan het, wil ons sê ons is uiters dankbaar. Meer nog, wil ons mense bewus maak van hierdie supervirus wat my kind gevat het.” Miquette en Rudolf. (Foto: Facebook) Volgens Kotzé kan hy sien Van der Walt sukkel om Rudolf se dood te aanvaar. “Sy sê heeltyd sy wil hom gaan haal.” Van der Walt beaam dit. “Ek sukkel. Jy wil nie weet nie. Jy staan daar en jy kan niks doen nie. Jy bid en bid – die hele land het vir my kind gebid – maar dit het net erger geword.” Die paartjie, wat op Brits woon, sê hulle wil bewusmaking skep by ander ouers oor dié seldsame meningokokkale meningitis-virus. “Ons almal was heeltyd by hom en niemand het werklik die gevaartekens raakgesien dat hy dodelik siek is nie. Ons weet nog steeds nie wat dit veroorsaak het nie en het geen antwoorde nie. Ek wil net nie hê ander ma’s moet deurmaak wat ons nou deurmaak nie.”